**Cymeriadau’r Testament Newydd – Actau’r Apostolion**

**Gwers 34 – Agripa, brenin Jwda a gwas bach yr Ymerawdwr Claudius**

**Gweddi**

Agor ein llygaid, Arglwydd, i ddarllen y darn am Paul gerbron Agripa, a gofyn pwy yw’r ddau yn ein byd ni. Maddau i ni os ceisiwn statws a braint er ein rhwysg personol, heb ddefnyddio pob cyfle i ddweud am fawredd a pherthnasedd Iesu Grist i’n byd. Amen.

**Darllen**  Actau 25:13–27; 26:1–32

**Cyflwyniad**

Wedi i fyddin Rhufain oresgyn Jwda, roedd yr hen gyfundrefn frenhinol wedi colli ei grym. Bu farw Herod Fawr, ac ŵyr iddo oedd Agripa I. Gwnaed ef yn llywodraethwr yn Jwda, a rhoddwyd iddo’r teitl ‘brenin', ymhen y rhawg. Ef oedd yn gyfrifol am garcharu Pedr a lladd Iago, brawd Ioan. Cofnodir marwolaeth Agripa I yn Actau 12. Mab iddo oedd Agripa II ac er nad oedd mor giaidd â’i dad, gwyddai fod yn rhaid iddo barchu trefn y Rhufeiniaid a phlesio’r Ymerawdwr Claudius. Dyma’r ymerawdwr a wnaeth ei benodi i fod yn llywodraethwr, un dalaith ar ôl y llall, ac yna roi’r teitl brenin iddo. Mantais fawr Agripa II i Claudius oedd ei fod yn gyfarwydd â deddfau a gwerthoedd yr Iddewon ac y byddai’n siŵr o ddangos teyrngarwch i Rufain.

Roedd Paul wedi ei gyhuddo o dorri deddfau Rhufain, ac roedd yr Iddewon yng Nghesarea yn awyddus i’w ladd, gan obeithio rhoi’r gwaith yn nwylo Ffelix a Ffestus. Pan apeliodd Paul am gael ei brofi yn Rhufain, roedd wedi sicrhau na fyddai ar drugaredd llywodraethwr na brenin Jwda. Yr eironi oedd bod Ffestus ac Agripa wedi methu gweld beth oedd y cyhuddiad yn erbyn Paul, heb sôn am dystiolaeth berthnasol i’r cyhuddiad. Pe byddai Paul heb apelio at Gesar, byddai wedi bod yn ddyn rhydd. Os na fyddai wedi mynd i Rufain, pwy a ŵyr a fyddai’r ymherodraeth wedi bod yn gyfrwng lledaenu’r Efengyl ar draws Ewrop a thu hwnt. Fel y bu marwolaeth ac atgyfodiad Iesu yn ganolog i wireddu iachawdwriaeth i’r byd, bu dycnwch Paul, ac yn y pen draw, ei farwolaeth yn Rhufain, yn fodd i rannu’r Efengyl hon.

**Myfyrdod**

Ni wyddom gymaint â hynny am Agrippa II, mwy na’i fod wedi cael magwraeth freintiedig gan gofio bod yr Iddewon yn gyffredinol o dan yr ordd, a hynny’n golygu eu bod yn gyffredinol dlawd a di-rym mewn byd a oedd o dan oruchwyliaeth yr Ymherodraeth o Rufain. Roedd datganiad Agripa yn dystiolaeth bod y crefyddwyr Iddewig yn gwneud cyhuddiad ar gam yn erbyn Paul, ac nad gwasanaethu’r dwyfol oedd eu cymhelliad, ond cadarnhau eu rhagdybiaethau eu hunain am Iddewiaeth.

Mae’n berygl parhaus fod crefyddwyr yn amddiffyn eu tybiaethau hwy am y grefydd yn hytrach na sylwedd ac amcan y ffydd roeddent yn ei choleddu. Prin y byddai unrhyw synnwyr mewn Iddewon didwyll yn difrïo ac yn ceisio cael gwared ar un o brif ladmeryddion Cristnogaeth. Drwy groeshoelio Iesu a cheisio lladd Paul, roeddent yn amddiffyn eu dehongliad hwy o’u crefydd yn hytrach na hanfod y grefydd. Er bod Agripa II yn berson gwan, roedd yn ddigon gonest i ddweud na welai unrhyw achos yn erbyn Paul. Ymddengys ei fod bron â derbyn Iesu ei hun, ac yn brwydro gyda’i ddaliadau ysbrydol. Bu dycnwch tystiolaeth Paul yn ei rwymau fel carcharor yn drech na rhwysg y brenin Agripa. Mae geiriau’r gân sy’n dweud: ‘daw dydd y bydd mawr y rhai bychain, / daw dydd ni bydd mwy y rhai mawr’ yn cyfleu nad rhwysg yr hunanbwysig yn y byd fydd yn hawlio’r llwyfan, ond dal-i-fyndrwydd tystiolaeth gadarn pob unigolyn.

**Gweddi**

Arglwydd Dduw, gweddïwn dros bob Cristion sydd heddiw mewn cadwynau oherwydd ei ffydd. Cymorth hwy i ddal gafael yn dy law, a phrofi dy nerth i arddel eu ffydd yn Iesu. Cofiwn am bawb sydd mewn safleoedd o gyfrifoldeb ac y byddant yn gweld yn dda i weithredu cyfiawnder a sicrhau rhyddid i’r bobl hynny sy’n wynebu cam oherwydd eu ffydd. Amen.

**Trafod ac ymateb**

* Mae Paul yn ei lythyr at y Rhufeiniaid yn dweud y dylid ufuddhau i’r llywodraethwyr (13:1). Sut mae mesur y llinell rhwng ufudd-dod i lywodraethwyr ac ufudd-dod i’r Arglwydd Iesu?
* Mae Paul yn dal gafael yn y ffaith fod Agripa yn credu yn y proffwydi Iddewig er mwyn cyflwyno’r Efengyl iddo a cheisio ei argyhoeddi. A oes lle gennym ninnau i ddal gafael mewn rhai credoau sydd gan bobl er mwyn cyflwyno’r Efengyl iddynt?
* ‘Pe bawn â’m bryd o hyd ar blesio dynion, nid gwas i Grist fyddwn’ (Galatiaid 1:10). Dyna eiriau Paul wrth y Galatiaid, a’i ddyhead yma (Actau 26:29) yw ‘i bawb ... fod yr un fath ag yr wyf fi, ar wahân i’r rhwymau yma’. Faint o gyfaddawdu ac o gadw’n ddistaw am ein ffydd a wnawn ni rhag tramgwyddo eraill?